stanford-oval/wikipedia huggingface dataset:
Martin Ødegaard
Seurajoukkueura > Strømsgodset

Strømsgodsetin kasvatti Ødegaard teki debyyttinsä Tippeligaenissa huhtikuussa 2014, ollen kaikkien aikojen nuorin Tippeligaenissa pelannut pelaaja 15 vuoden ikäisenä. Toukokuussa 2014 hän teki ensimmäisen pääsarjamaalinsa, tehden nuoruusennätyksen myös tässä kategoriassa.
Ødegaardin perässä syksyllä 2014 Tippeligaen-kauden päätyttyä olivat lukuisat eurooppalaiset suurseurat, muun muassa Arsenal, Liverpool, Bayern München ja Real Madrid.
Seurajoukkueura > Real Madrid ja lainaseurat

Ødegaard siirtyi espanjalaisen Real Madridin riveihin 22. tammikuuta 2015. Hänestä maksetun siirtokorvauksen arvioitiin olevan noin 3 miljoonaa euroa. Hän pelasi pääasisssa Real Madrid Castillassa, mutta debytoi Realin ykkösjoukkueessa Primera Divisiónin ottelussa Getafea vastaan toukokuussa 2015.
Ødegaard siirtyi tammikuussa 2017 puolitoista kautta kestäneelle lainalle Heerenveeniin, jossa teki 38 Eredivisien ottelussa kaksi maalia. Kauden 2018–2019 hän oli lainalla saman sarjan Vitessessä. Siellä hän pelasi 31 Alankomaiden pääsarjaottelua, joissa teki kahdeksan ja syötti yksitoista maalia. Seuraavan kauden hän oli lainalla Real Sociedadissa. Hän voitti Copa del Reyn, jossa pelaamissaan viidessä ottelussa teki kolme maalia. 31 Primera Divisiónin ottelussa hän teki neljä maalia.
Ødegaard palasi Real Madridiin kaudeksi 2020–2021, mutta pääsi pelaamaan vain seitsemän ottelua Espanjan pääsarjassa ja kaksi peliä Mestarien liigassa.
Seurajoukkueura > Arsenal

Ødegaard pelasi kevätkaudella 2021 lainalla Englannin Valioliigan Arsenalissa 14 liigaottelua ja teki yhden maalin. Hän siirtyi Arsenaliin 35 miljoonan euron siirtosummalla vakituisesti elokuussa 2021. Kaudella 2021–2022 hän viimeisteli 36 liigaottelussa seitsemän maalia. Seuraavalla kaudella hän pelasi 37 liigaottelua, joissa teki 15 ja syötti kahdeksan maalia. Kaudella 2023–2024 teki pelaamissaan 35 valioliigaottelussa kahdeksan maalia ja antoi kymmenen maalisyöttöä. Mestarien liigassa hän pelasi yhdeksän ottelua ja teki kaksi maalia. Hän voitti FA Community Shieldin.
Maajoukkueura

Ødegaard kuuluu Norjan maajoukkueeseen. Elokuussa 2014 Norjan jalkapallomaajoukkueen päävalmentaja Per-Mathias Høgmo kutsui Ødegaardin mukaan harjoitusotteluun Arabiemiirikuntia vastaan. Hän teki ottelussa debyyttinsä ollen kaikkien aikojen nuorin pelaaja Norjan A-maajoukkueessa. Ikää hänellä oli debytoidessaan vain 15 vuotta, 8 kuukautta ja 10 päivää. Ensimmäisen arvokilpailujen karsintaottelunsa hän pelasi EM-karsintaottelussa Bulgariaa vastaan saman vuoden lokakuussa. Ensimmäisen maaottelumaalinsa hän viimeisteli EM-karsinnassa Romaniaa vastaan kesäkuussa 2019.
Ødegaard on 21. helmikuuta 2025 mennessä pelannut 61 A-maaottelua, joissa hän on tehnyt kolme ja syöttänyt 11 maalia. Hän on pelannut kymmenen MM- ja 21 EM-karsintaottelua sekä 12 ottelua Kansojen liigassa.
Aiheesta muualla

Martin Ødegaard Transfermarktissa (Transfermarkt.co.uk) (englanniksi)
Arsenal – Englannin Valioliiga
2 Saliba
3 Tierney
4 White
5 Partey
6 Gabriel
7 Saka
8 Ødegaard
9 Jesus
11 Martinelli
12 Timber
15 Kiwior
17 Zintšenko
18 Tomiyasu
19 Trossard
20 Jorginho
22 Raya
23 Merino
29 Havertz
30 Sterling
32 Neto
33 Calafiori
41 Rice
Manageri Arteta
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Norja
Bentyyli

Bentyyli eli jalobensiini on aiemmin käytössä ollut polttomoottorien polttoaine. Se oli bensiinin, bentseenin ja absoluuttisen (vedettömän) etyylialkoholin seos. Suomessa alkoholina käytettiin tavallisesti sulfiittiväkiviinaa. Bentyyliä käytettiin erityisesti toisen maailmansodan raaka-ainepulan aikana. Kevytbentyyliksi nimitettiin seosta, jossa oli 75 prosenttia bensiiniä ja 25 prosenttia alkoholia. Ruotsissa bentyylin valmistus loppui 1950-luvun puolivälissä. Suomessa oli vuoden 1957 alussa 400 bentyyliä myyvää huoltoasemaa, mutta vuoden 1958 jälkeen ei enää yhtäkään, sillä lyijytetraetyylin käyttöönotto bensiinin lisäaineena syrjäytti bentyylin käytön.
Kuben diskografia

| 0 | 1 | 2 |
| --- | --- | --- |
 Kube ja Mäkki vuonna 1999
Julkaisut
| ↙Studioalbumit | 7 |  |
| ↙EP:t | 3 |  |
| ↙Singlet | 28 |  |
| ↙Musiikkivideot | 29 |  |
Rap-artisti Kuben diskografia.
Albumit

| Nimi | Julkaisutiedot | Listasijoitukset |
| --- | --- | --- |
| Lentokonetila |  Julkaistu: 31. toukokuuta, 2013  Formaatti: CD, digitaalinen  Levy-yhtiö: Monsp Records |  |
| Flow |  Julkaistu: 23, toukokuuta, 2014  Formaatti: CD, digitaalinen  Levy-yhtiö: Monsp Records |  |
| Purppura |  Julkaistu: 4. joulukuuta, 2015  Formaatti: CD, digitaalinen  Levy-yhtiö: Monsp Records |  |
| All Jucci |  Julkaistu: 16. helmikuuta, 2018  Formaatti: LP, digitaalinen  Levy-yhtiö: Monsp Records |  |
| Hakunila Killah |  Julkaistu: 13. syyskuuta, 2019  Formaatti: LP, digitaalinen  Levy-yhtiö: Killah Records / Universal Music Finland |  |
| Gasoo ei breikkei |  Julkaistu: 16. heinäkuuta, 2021  Formaatti: LP, digitaalinen  Levy-yhtiö: Killah Records |  |
| MENNÄÄ |  Julkaistu: 25. elokuuta, 2022  Formaatti: digitaalinen  Levy-yhtiö: Killah Records |  |
Mixtapet

Cubenrapinat (2003)
Kuberkeikka (2004)
Sirkus (Mäkin kanssa, 2007)
Kubenrapinat (2013)
KBNRPNT, Vol.2 (2018)
EP:t

Pomo Sapiens (Eevil Stöön kanssa, 2017)
Poliittisesti correcti (NCO:N kanssa, 2018)
EP (Gettomasan kanssa, 2024)
Singlet

| Vuosi | Nimi | Albumilta |
| --- | --- | --- |
| 2014 | "Jumal Flow" | Flow |
| 2015 | "Delhi" |  |
| 2015 | "Tönap" (ft. VilleGalle, TIPPA, Mäkki, Ruma & Adi L Hasla) | Purppura |
| 2015 | "Lähiö Lähiö" | Purppura |
| 2016 | "Lähiö Lähiö" [remix] (ft. Eevil Stöö) |  |
| 2016 | "Plug" | All Jucci |
| 2016 | "MILJ000000NA" (ft. MJ & TIPPA) |  |
| 2016 | "Originaali" | All Jucci |
| 2017 | "Finessaan" | All Jucci |
| 2017 | "Kolme Michelin tähtee" | Pomo Sapiens - EP |
| 2017 | "Avopaku" | Pomo Sapiens - EP |
| 2017 | "Peili" | All Jucci |
| 2018 | "Pro" | All Jucci |
| 2018 | "Satelliitit" | All Jucci |
| 2018 | "PC" | Poliittisesti correcti - EP |
| 2018 | "Hotbox" | Poliittisesti correcti - EP |
| 2018 | "Pakko" |  |
| 2018 | "HLMKS" |  |
| 2019 | "WUSSUP" | Hakunila Killah |
| 2019 | "Resepti" | Hakunila Killah |
| 2019 | "Follaa" | Hakunila Killah |
| 2019 | "WUSSUP" [Daun Lou -remix] |  |
| 2020 | "Hidasteit" (ft. Jakob & SEXGANG) |  |
| 2020 | "100" | Gasoo ei breikkei |
| 2020 | "Elon" | Gasoo ei breikkei |
| 2020 | "Elon" [remix] (ft. Mäkki) |  |
| 2021 | "Ghost" / "Bars" | Gasoo ei breikkei |
| 2021 | "Tän takii" | Gasoo ei breikkei |
| 2021 | "6ft" | MENNÄÄ |
| 2022 | "HULK FLOWGAN" | MENNÄÄ |
| 2022 | "YOUNG" | MENNÄÄ |
| 2023 | "F.O.T.Y." |  |
| 2023 | "BIGGIE" |  |
| 2023 | "FLIPMODE" (ft. Jakob) |  |
| 2023 | "GORE-TEX-FLOW" (ft. Eevil Stöö) |  |
| 2023 | "SLÄP" (ft. MJ) |  |
| 2023 | "Clean" |  |
| 2024 | "Miljoona tapaa" (ft. EL'o) |  |
| 2024 | "Platinaa" (ft. william) |  |
Bergelmir (mytologia)

Bergelmir (myös Bergelmer) on skandinaavisessa mytologiassa Thrudgelmirin poika ja Aurgelmirin eli alkujättiläinen Ymirin pojanpoika. Kun Odin, Ve ja Vili surmasivat Ymirin, Ymirin ruumiista vuotanut veri sai aikaan valtavan tulvan, jossa kaikki jääjättiläiset hukkuivat, paitsi Bergelmir ja hänen vaimonsa. He kiipesivät ruuheen ja säilyivät hengissä. Bergelmiristä ja hänen vaimostaan polveutuivat uudet jääjättiläiset.
Vastaamon tietomurto

Psykoterapiakeskus Vastaamon tietomurto on vuosina 2018–2019 tehty ja 21. lokakuuta 2020 julkiseksi tullut tietomurto, jossa kaikkiaan 33 086 Psykoterapiakeskus Vastaamon asiakkaan henkilö- ja potilastiedot varastettiin ja ainakin osittain julkaistiin Tor-verkossa. Käyttäjänimellä ”ransom_man” esiintynyt toimija yritti kiristää tietojen julkaisulla rahaa aluksi Vastaamolta ja myöhemmin yksittäisiltä asiakkailta mutta ei kuitenkaan onnistunut kiristyksessä laajemmin.
Muun muassa tietoturva-asiantuntija Mikko Hyppönen ja apulaistietosuojavaltuutettu Jari Råman kuvasivat tapausta kansainvälisellä tasolla poikkeukselliseksi tietomurroksi potilastietojen häikäilemättömän kiristyskäytön vuoksi. Tietomurto on herättänyt laajaa keskustelua kyberturvallisuudesta, identiteettivarkauksista ja tietoturvasta sekä henkilötunnuksen käytöstä Suomessa.
Tietomurtoa tutki keskusrikospoliisi ja Vastaamon tietoturvan riittävyyttä tietosuojavaltuutettu. Useista tietoliikennerikoksista tuomittu Aleksanteri Kivimäki nimettiin lokakuussa 2022 epäillyksi, ja hänestä annettiin kansainvälinen pidätysmääräys. Kivimäki otettiin kiinni Ranskassa 3. helmikuuta 2023. Hänta vastaan nostettiin lokakuussa syytteet yli 30 000 rikoksesta. Rikosnimikkeinä ovat muun muassa törkeä tietomurto, törkeä kiristys ja törkeä yksityiselämää loukkaava tiedon levittäminen. Länsi-Uudenmaan käräjäoikeus tuomitsi Kivimäen huhtikuussa 2024 kuuden vuoden ja kolmen kuukauden vankeusrangaistukseen.
Tietomurto

Ensimmäisen Vastaamon potilastietokantaan kohdistuneen tietomurron on arvoitu tapahtuneen 25. marraskuuta 2018. Maaliskuussa 2019 tietokantaan kohdistui toinen murto, jonka jälkeen tietokanta tyhjennettiin ja tilalle jätettiin kiristysviesti. Vastaamon toimitusjohtaja Ville Tapio on väittänyt, että vähintään toisen Vastaamon tietoturvavastaavan on täytynyt tietää murrosta jo tuolloin, mutta asiasta ei raportoitu eteenpäin. Tapio väittää, että ei itse ollut tietoinen tietomurrosta ennen syksyä 2020. Tapion mukaan hänelle selvisi vasta lokakuussa 2020, että Vastaamon tietoturvasta vastanneet henkilöt olivat juuri ennen Vastaamoon siirtymistään pidätettyinä Tekesiin tehdystä tietomurrosta, josta lopulta ei nostettu syytteitä. Tapion mukaan miehet kertoivat tästä oma-aloitteisesti.
Varastettujen potilastietojen määräksi vahvistettiin elokuussa 2023 33 086. Tietokanta on sisältänyt ilmeisesti kaikki Vastaamon potilastiedot marraskuuta 2018 edeltävältä ajalta ja osittain myös sen jälkeiseltä ajalta. Varastettu tietokanta sisältää Vastaamon asiakkaiden psykoterapian potilaskertomuksia ja henkilötietoja mukaan lukien henkilötunnuksen sekä jonkin verran Vastaamon henkilökunnan tietoja.
Useat asiantuntijat ovat kutsuneet Vastaamon tietomurron aikaista tietoturvaa erittäin huonoksi. Tietokantapalvelin on tiettävästi ollut löydettävissä julkisesti jopa Google-haulla ilman palomuuria marraskuussa 2017 tehtyjen muutostöiden jälkeen. Kiristäjä itse väitti käyttäneensä kirjautumiseen oletuskäyttäjätunnusta ja -salasanaa. Keskusrikospoliisi kuvasi Vastaamon tietoturvan tasoa murtohetkellä ”riittämättömäksi”.
Kiristys ja tietojen julkaisu

Nimetön kiristäjä lähetti pääosin englanniksi kirjoitetun kiristyssähköpostin Vastaamon toimitusjohtajalle sekä kahdelle muulle työntekijälle 28. syyskuuta 2020. Vastaamo teki murrosta ilmoituksen tietosuojavaltuutetulle seuraavana päivänä. Tietomurron koko oli aluksi epäselvä, ja Vastaamo uskoi tietomurron koskeneen aluksi vain noin tuhatta asiakasta.
Keskiviikkona 21. lokakuuta 2020 nimimerkki ransom_man kirjoitti Tor-verkossa toimivalle suomalaiselle keskustelualusta Torilaudalle englanniksi, kuinka on hakkeroinut suomalaisen psykoterapiayrityksen tietokannan. Hän kertoi vaatineensa yritykseltä 40 bitcoinin (sillä hetkellä noin 450 000 euron) lunnaita, jottei julkaisisi tietoja. Kiristäjän mukaan Vastaamo lopetti vastaamisen kiristäjän sähköposteihin, joten tämä aikoi julkaista potilastietoja Tor-verkossa sata kappaletta päivässä niin kauan, kunnes lunnaat maksetaan.
Perjantaina 23. lokakuuta kiristäjä kuitenkin latasi verkkoon sadan potilastiedon sijasta paljon aiempia suuremman, noin 10 gigatavun kokoisen tiedoston. Suuren tiedoston epäillään olleen kiristäjän koko tietokanta, jonka tämä olisi julkaissut vahingossa. Suurikokoinen tiedosto oli saatavilla vain muutamia tunteja, eikä sen tarkka sisältö ole tiedossa.
Lauantaina 24. lokakuuta kiristäjä muutti toimintaansa ja alkoi lähettää kiristysviestejä yksittäisille Vastaamon asiakkaille. Hän vaati heiltä 200–500 euron lunnaita, jotta heidän henkilökohtaisia tietojaan ei julkaistaisi. Lunnaiden maksun takarajaksi kiristäjä ilmoitti tiistai-illan 27. lokakuuta kello 20. Poliisi kehotti, että lunnaita ei tule missään tapauksessa maksaa. Lunnaiden takarajan umpeuduttua kiristäjä kuitenkin hiljeni eikä julkaissut enää enempää tietoja.
Tietomurron tietokannasta on julkaistu joitakin versioita myös syksyn 2020 jälkeen. Elokuussa 2021 pimeään verkkoon julkaistiin hakukone, jolla potilastietoja oli mahdollista hakea, ja kopio hakukoneesta oli lyhyen aikaa saatavilla myös julkisessa verkossa.
Reaktio ja vaikutukset

Keskustelijoiden reaktio Torilaudalla tietojen julkaisemisen jälkeen oli monin paikoin kielteinen. Keskustelijat pitivät ihmisten potilastiedoilla kiristämistä epämoraalisena ja toisaalta pitivät tietomurtajaa pelkurina, joka ei julkaissut tietoja, kuten oli väittänyt, ja julkaisi vahingossa kaikki tietonsa ennen aikojaan. Monet tietoturva-alan yritykset ja ammattilaistason tietotekniikan asiantuntijat alkoivat vapaaehtoisesti jäljittää kiristäjää ja auttaa poliisia heti tietojen julkaisun jälkeen erityisesti moraalisista ja eettisistä syistä.
Tietomurtoon liittyviä rikosilmoituksia tehtiin yhteensä noin 25 000. Lunnaat maksaneita uhreja on joitakin kymmeniä, eikä rikoksesta saatu rahallinen hyöty ole kovin merkittävä. Suurin riski Vastaamon asiakkaille on henkilötietojen väärinkäyttö ja identiteettivarkaus.
Valtioneuvosto aloitti tietomurron myötä lokakuun 2020 lopussa selvityksen henkilötunnuksen vaihtamisen helpottamisesta kuntaministeri Sirpa Paateron johdolla. Tulevien tietomurtojen tapahtuessa yksityishenkilöiden ilmoitusmenettelyä pyritään myös helpottamaan siten, että siitä vastaisi yksi keskitetty toimija. Lisäksi jo käynnissä ollutta Kansallisen Terveysarkisto Kannan laajentamishanketta päätettiin nopeuttaa, jotta myös pienet terveysalan yritykset olisivat velvoitettuja liittymään siihen.
Psykoterapiakeskus Vastaamo myytiin keväällä 2019 Intera Partnersin holding-yhtiö PTK Midcolle, joka sanoo, ettei kauppa olisi toteutunut, jos se olisi tiennyt tietomurrosta, ja on vaatinut kaupan purkamista sillä perusteella, että Vastaamon toimitusjohtaja Ville Tapio olisi tiennyt tietomurrosta myyntihetkellä. Tapio on kiistänyt väitteet ja kertonut, että sai tietää tietomurrosta vasta lokakuussa 2020. Tapion omaisuutta on takavarikoitu yli 10 miljoonan euron edestä poliisitutkinnan ajaksi.
Tapio erotettiin Vastaamon toimitusjohtajan paikalta tietomurron tultua julkiseksi lokakuussa 2020. Hänen tilalleen tuli marraskuussa Heini Pirttijärvi, joka kuitenkin erosi yhtiön muun hallituksen mukana 26. tammikuuta 2021. Sen jälkeen 28. tammikuuta 2021 yhtiö asetettiin selvitystilaan, ja helmikuussa 2021 yritys haettiin konkurssiin. Terapiatoiminta on tarkoitus myydä suomalaiselle terveysalan yritykselle Vervelle, eikä potilastietoja siirretä osana kauppaa.
Poliisin tutkimukset

Tietomurtoa tutki keskusrikospoliisi ja Vastaamon tietoturvan riittävyyttä tietosuojavaltuutettu. 28. lokakuuta 2022 keskusrikospoliisi nimesi ensimmäisen tietomurrosta epäillyn, aiemmin useista tietoliikennerikoksista tuomitun suomalaisen Aleksanteri Julius Kivimäen (s. 1997) ja tiedotti, että Kivimäestä on annettu eurooppalainen pidätysmääräys. Helsingin käräjäoikeus vangitsi miehen poissaolevana todennäköisin syin epäiltynä törkeästä tietomurrosta, törkeän kiristyksen yrityksestä ja törkeästä yksityiselämää loukkaavasta tiedon levittämisestä.
Kivimäki otettiin kiinni Ranskassa 3. helmikuuta 2023. Hänet luovutettiin Suomeen 25. helmikuuta 2023.
Tammikuussa 2025 Viron keskusrikospoliisi otti kiinni Virossa asuvan miehen epäiltynä Vastaamon tietomurrosta ja lunnasvaatimuksista. Suomen keskusrikospoliisi ei kommentoinut tapausta, mutta vahvisti epäillyn yhteyden tutkintaan, joka valmistuu keväällä 2025.
Tapion oikeudenkäynti

Helsingin käräjäoikeus tuomitsi Tapion huhtikuussa 2023 kolmen kuukauden ehdolliseen vankeusrangaistukseen tietosuojarikoksesta. Tuomion mukaan Tapio ei toteuttanut Vastaamossa yleisen tietosuoja-asetuksen vaatimusta käsiteltävien henkilötietojen pseudonymisoinnista ja salauksesta. Potilastietokantaan oli tallennettu asiakkaiden henkilötietoja ja käyntimerkintöjä selkokielisinä ilman riittävää salausta. Sekä syyttäjä että Tapio ovat valittaneet tuomiosta hovioikeuteen.
Kivimäen oikeudenkäynti

Lokakuussa 2023 Kivimäkeä vastaan nostettiin syytteet yli 30 000 rikoksesta. Rikosnimikkeinä olivat muun muassa törkeä tietomurto, törkeä kiristys ja törkeä yksityiselämää loukkaava tiedon levittäminen.
Syyttäjä nosti 18. lokakuuta 2023 Aleksanteri Kivimäkeä vastaan syytteet yli 30 000 rikoksesta. Rikosnimikkeinä ovat törkeä tietomurto, törkeä kiristys, törkeän kiristyksen yritys ja törkeä yksityiselämää loukkaava tiedon levittäminen. Epäillyillä rikoksilla on yli 21 000 asianomistajaa. Oikeudenkäynti alkoi Länsi-Uudenmaan käräjäoikeudessa lokakuussa 2023, ja se jatkui maaliskuulle 2024. Kivimäki vapautettiin 5. helmikuuta 2024 odottamaan tuomiotaan, mutta vangittiin uudelleen.
Länsi-Uudenmaan käräjäoikeus tuomitsi Kivimäen huhtikuussa 2024 kuuden vuoden ja kolmen kuukauden vankeusrangaistukseen. Syyttäjä oli vaatinut hänelle seitsemän vuoden ehdotonta vankeusrangaistusta ja rikoksentekovälineet valtiolle menetettäviksi. Kivimäki todettiin syylliseksi törkeään tietomurtoon, kiristyksiin ja yksityiselämää loukkaavan tiedon levittämiseen. Kivimäki on valittanut tuomiostaan, ja tapaus etenee Helsingin hovioikeuteen.
Hallituksen tiedotustilaisuus tietomurron jatkotoimenpiteistä 12. marraskuuta 2020.
Antiikin Kreikan kirjallisuus

Antiikin Kreikan kirjallisuus viittaa antiikin aikana kreikan kielellä kirjoitettuihin kirjallisiin tuotteisiin. Ne sijoittuvat ajallisesti yli tuhannen vuoden ajanjaksolle, Kreikan kirjallisen kulttuurin alkuhämäristä 700-luvulta eaa. Bysantin valtakunnan syntyyn 300-luvulle jaa. Maantieteellisesti kreikankielistä kirjallisuutta on kirjoitettu koko itäisen Välimeren alueella.
Yleiskuva

Alfred North Whitehead sanoi kerran, että kaikki myöhempi filosofia on vain alaviitteitä Platonin teoksiin. Olisi varmaankin liioittelua sanoa, että kaikki länsimainen kirjallisuus on vain alaviitteitä antiikin Kreikan kirjallisuuteen, mutta on kuitenkin totta, että kreikkalainen ajatusmaailma on vaikuttanut länsimaiseen kirjallisuuteen ja muuhun kulttuuriin huomattavasti, ja useat kirjallisuuden tyylilajit ovat saaneet alkunsa Kreikasta.
Antiikin kreikkalaisen kirjallisuuden historia voidaan jakaa seuraaviin ajanjaksoihin:
homeerinen aika (700-luku eaa.)
arkaainen aika (600–500-luvut eaa.)
klassinen aika (Ateenan demokratian perustamisesta Aleksanteri Suuren kuolemaan, 508–323 eaa.)
hellenistinen aika (323–31 eaa.)
hellenistis-roomalainen aika (31 eaa.–330 jaa.)
Toisaalta antiikin kreikkalaisen kirjallisuuden historia voidaan jakaa päätasolla kahteen osaan, Homeroksesta Aleksanteri Suureen, ja Aleksanteri Suuresta antiikin ajan loppuun. Ensimmäistä ajanjaksoa kuvaa vahva yhteisöllisyys, suullinen perinne ja se, että kirjallisuus oli tarkoitettu pitkälti esitettäväksi. Tuona aikana syntyivät suuret teokset, jotka ovat edelleen länsimaisen kulttuurin ytimessä. Aiheet olivat usein jaettuihin kertomusaiheisiin perustuvia. Kirjallista luomistyötä (poiesis) ei voitu erottaa jäljittelystä (mimesis).
Jälkimmäistä ajanjaksoa kuvaa puolestaan vahvemmin kirjoitettu kulttuuri; kirjailijat kirjoittivat yhä enemmän lukijoille, ei kuulijoille. Yleisö oli hellenistisenä aikana maantieteellisesti hajallaan, mutta kulttuurisesti yhtenäinen. Hellenistisen ajan kirjallisuuskritiikin seurauksena varhaisemmista teksteistä muodostettiin standardilaitoksia ja kaanoneita.
Suurin osa antiikin kirjallisuudesta on kadonnut. Tähän vaikuttivat toisaalta hauras materiaali, papyrus, jonka vuoksi teosten säilyminen oli usein läpi vuosisatoja jatkuvan kopioinnin varassa; toisaalta teosten katoamiseen saattoi vaikuttaa jääminen esimerkiksi opetuskäyttöön tarkoitetun kaanonin tai myöhemmin pergamenttikoodekseiksi koottujen kokoelmien ulkopuolelle.
Arkaainen ja klassinen aika

Varhaisimmat kreikkalaiset kirjoitukset ovat mykeneläisiä savitauluihin lineaari-B-järjestelmällä tehtyjä kirjoituksia. Nämä kirjoitukset ovat kuitenkin enimmäkseen kauppaa käsitteleviä proosamuotoisia tekstejä, kuten kirjanpitoa ja luetteloita; varsinaista kirjallisuutta tuolta ajalta ei ole löydetty. Tätä on selitetty muun muassa sillä, että mykeneläinen kirjallisuus olisi välittynyt eeppisen runouden tavoin suullisesti, tai että se kirjoitettiin varakkaammille suunnattuna hienommalle materiaalille, joka ei ole säilynyt nykyaikaan.
Tämän vuoksi tämän kreikkalaisen kirjallisuuden ajanjakson katsotaan useimmin alkavan Homeroksesta, 700-luvulta eaa., ja sen voidaan katsoa kestäneen Aleksanteri Suuren aikaan ja hellenismin syntyyn, 300-luvulle eaa., saakka.
Arkaainen ja klassinen aika > Eeppinen runous

Varsinainen kreikkalainen kirjallisuus sai alkunsa Homeroksen kahdesta monumentaalisesta teoksesta, Iliaasta ja Odysseiasta. Ilias käsittelee Troijan sotaa, ja keskittyy Akhilleuksen hahmoon, joka edusti perikreikkalaista sankaria, ja hänen vihaansa. Odysseia käsittelee Odysseuksen ja tämän miehistön seikkailuja sodan jälkeen. Homeroksen hahmo itse peittyy historian hämärään. Vaikka teokset on laitettu hänen nimiinsä, on varmaa, että niiden juuret ovat satoja vuosia varhaisemmissa legendoissa. Teosten tyyli heijastelee niiden suullista alkuperää. Homeroksen teokset voidaan nähdä myös kreikkalaisen draaman taustalla. Siinä missä Ilias on puhdas tragedia, Odysseia on sekoitus tragediaa ja komediaa.
Toinen arkaaisen ajan suuri runoilija oli Hesiodos. Päinvastoin kuin Homeros, Hesiodos mainitsee itsensä teoksissaan. Hänestä ei kuitenkaan tiedetä mitään niiden ulkopuolelta. Hesiodos oli kotoisin Boiotiasta, ja hänen katsotaan eläneen ja kirjoittaneen 700-luvun eaa. loppupuolella. Hänen kaksi tunnetuinta teostaan ovat Jumalten synty ja Työt ja päivät. Jumalten synty on kuvaus kreikkalaisten jumalten syntyhistoriasta. Työt ja päivät puolestaan on kuvaus ankarasta ja yksinkertaisesta maalaiselämästä, jonka Hesidos tunsi hyvin. Se sisältää myös muun muassa kuvauksen ihmiskunnan historian aikakausista, alkaen kauan sitten menneestä kulta-ajasta
Yhdessä Homeroksen ja Hesiodoksen teokset muodostivat kreikkalaisen mytologian kirjallisen perustan. Siinä missä Homeros kertoi kertomuksen sankarillisesta menneisyydestä, Hesiodos keskittyi enemmän perinteiden, sekä mytologisten että arkipäiväisten, kuvaamiseen.